Паводле дадзеных “Гомель. Энцыклапедычны даведнік 1991 года”, у абласным цэнтры налічваецца 10 братэрскіх магілаў. 2 братэрскія магілы — на могілках у Лешчынцы. У адной з іх перапахаваныя парэшткі расстраляных 800 чалавек з яўрэйскага гета. У другой — 277 чырвонаармейцаў і адзін партызан, якія загінулі пры вызваленні Гомеля. Яшчэ дзве братэрскія магілы — па вуліцы Савецкая, у адной з якіх пахаваныя 129 і вайскоўцаў і партызан, якія загінулі ў 1941 – 1943 гг. На плошчы Працы пахавана 28 чалавек, што загінулі ў баях у 1943 – 1944 гадах. Па вуліцы Інтэнданцкай — 8 зенітчыц і 45 мірных жыхароў, што загінулі падчас авіяўдару ў чэрвені 1941 года. 137 вайскоўцаў пахаваныя па вуліцы Тралейбуснай. 200 рабочых-падпольшчыкаў паравозарамонтнага завода, расстраляныя ў трох кіламетрах ад Гомеля ў 1943 годзе, пахаваныя ў братэрскай магіле па вуліцы Міра. Яшчэ ў адной магіле, якая знаходзіцца ў пасёлку Касцюкоўка, пахавана 15 вайскоўцаў. І прыкладна 1,5 тысячы насельнікаў яўрэйскага гета і 284 вайскоўца пахаваныя на Навабеліцкіх могілках.